হাজীরা সৌদি আরবে বিমান থেকে অবতরণের পর সব দায়িত্ব সেখানকার ব্যবস্থাপনা কর্তৃপক্ষের হলেও তারা তাদের দায়িত্ব পালন করেনি যথাযথভাবে। হজ ব্যবস্থাপনায় বাংলাদেশ ও সৌদি আরব মিলে দুটি অংশে কার্যক্রম পরিচালিত হয়। সৌদি অংশের এমন অবহেলা আর দুর্ভোগের বিষয়ে কোনো সদুত্তর দিতে পারেননি বাংলাদেশ হজ ব্যবস্থাপনা কমিটির মহাসচিব শাহাদাত হোসেন তসলিম। এতে করে বুঝা যায়, বাংলাদেশ ও সৌদির দুটি অংশের কার্যক্রমে যথেষ্ট সমন্বয়হীনতা ও ঔদাসীন্য ছিল। যে কারণে হাজীদের ভাগ্যে এবার দুর্ভোগের ঘটনা ঘটেছে। আবার হজ শেষে ফিরে আসতেও হাজীদের নানা রকমের বিড়ম্বনার শিকার হতে হচ্ছে বলে শোনা যাচ্ছে, যা কোনোভাবেই প্রত্যাশিত নয়। হজব্রত পালনে সব নিয়মকানুন মেনে টাকা-পয়সা খরচ করেও যদি হাজীদের এমন দুর্ভোগ পোহাতে হয়, সেটি অত্যন্ত দুঃখজনক ও মর্মাহত হওয়ার মতো ঘটনা। সৌদি অংশের সেবা কার্যক্রমে কেন এমন বিশৃঙ্খলা হয়েছে, কেন হাজীদের দুর্ভোগ পোহাতে হয়েছে; সে বিষয়ে ধর্ম মন্ত্রণালয় ও সংশ্লিষ্ট দায়িত্বপ্রাপ্তরা এর কারণ অনুসন্ধান করুন। সৌদি কর্তৃপক্ষের কাছে এ বিষয়ে ব্যাখ্যা চাওয়া যেতে পারে। পাশাপাশি এবারের ব্যবস্থাপনায় ত্রুটিসমূহ চিহ্নিত করে আগামী বছরের হজ পালন যাতে সুষ্ঠু ও সুন্দর হয় সেজন্য কর্তৃপক্ষ যথাযথ প্রস্তুতি নেবে বলে আমরা প্রত্যাশা করি।